KIRJALLINEN KYSYMYS E-1239/00 esittäjä(t): Klaus-Heiner Lehne (PPE-DE) komissiolle. Saksan postin postimaksut.



Virallinen lehti nro 046 E , 13/02/2001 s. 0152 - 0153



KIRJALLINEN KYSYMYS E-1239/00 esittäjä(t): Klaus-Heiner Lehne (PPE-DE) komissiolle (14. huhtikuuta 2000) Aihe: Saksan postin postimaksut Saksan talousministeri Müller on kehottanut postilaitoksesta vastaavaa valvontaviranomaista pysäyttämään menettelyn, joka koskee viimeisen postimaksujen korotuksen, jolla nostettiin kirjeen postimaksu 1,10 Saksan markkaan ja kortin postimaksu 1,00 Saksan markkaan, umpeutumista vuoden 2000 lopussa, ja antamaan luvan pitää nämä postimaksut voimassa pidempään. Valvontaviranomainen oli jo saattanut menettelyn lähes päätökseen, eikä sen tarkoituksena ollut myöntää lupaa näiden postimaksujen voimassa pitämiselle. Siten olisi jälleen otettava käyttöön vanhat postimaksut, kirje 1,00 markkaa ja kortti 0,80 markkaa. Valvontaviranomaisen neuvoa-antava komitea vastusti ministerin ehdotusta äänin 11 puolesta, 7 vastaan, koska piti sitä kilpailua haittaavana, ja vaati päätöksen muuttamista. Saksan posti, Deutsche Post AG, toimii aktiivisesti Euroopan markkinoilla myös Saksan ulkopuolella. Se kuuluu Euroopan suurimpiin kirjeiden ja pakettien kuljetuksesta vastaaviin yhtiöihin. Korotetun postimaksun tarkoituksena oli tukea postin heikommin kannattavia toimintoja, esimerkiksi pakettien kuljetuksen alaa, jolla posti joutuu kilpailemaan yksityisten yritysten kanssa. Näin ollen esitän seuraavat kysymykset: 1. Mitä mieltä komissio on Saksan postin menettelystä? 2. Mitä mieltä komissio on Saksan talousministeriön menettelystä valvontaviranomaisen suhteen? 3. Aikooko komissio tutkia tapausta kilpailuoikeuden kannalta sen mahdollisten Euroopan laajuisen vaikutusten vuoksi? 4. Mihin toimiin komissio aikoo tarvittaessa ryhtyä? Mario Montin komission puolesta antama vastaus (14. kesäkuuta 2000) 1. Useat komission käsiteltävänä olevat valitukset koskevat postipalvelujen alalla myönnettäviä ristikkäistukia, jotka väitetään rahoitettavan varatuista palveluista (koti- ja ulkomaankirjeiden kokoaminen, lajittelu, kuljetus ja jakelu) saatavilla tuloilla. Valituksia tutkittaessa sovelletaan EY:n perustamissopimuksen kilpailusääntöjä. Komissio huomauttaa, että tutkimuksen tarkoituksenmukaisuuden vuoksi varattujen palvelujen ja muiden palvelujen kustannuslaskentajärjestelmät on erotettava toisistaan. Yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15 päivänä joulukuuta 1997 annetun Euroopan parlamentin ja neuvoston direktiivin 97/67/EY(1) 14 artiklassa säädetään erillisistä kustannuslaskentajärjestelmistä. 2. Arvioitaessa Saksan talousministerin suhtautumista sääntelyviranomaisen toimintaan yhteisön oikeuden kannalta on otettava huomioon direktiivin 97/67/ETY 22 artiklan erityissäännökset. Mikäli kyseisillä erityissäännöksillä ei pystytä varmistamaan postialan kansallisten sääntelyviranomaisten toiminnallista riippumattomuutta, voidaan tarvittaessa turvautua yleisiin kilpailusääntöihin ja erityisesti EY:n perustamissopimuksen 86 artiklaan (entinen 90 artikla). 3. Edeltävään kysymykseen annetun vastauksen mukaisesti komissio aikoo tutkia asiaa direktiiviin 97/67/ETY 22 artiklaan sisältyvän säännöksen perusteella. Kyseisen säännöksen mukaan kunkin jäsenvaltion on nimettävä postialalle yksi tai useampi oikeudellisesti ja toiminnallisesti postialan toimijoista riippumaton kansallinen sääntelyviranomainen. 4. Komissio tutkii varattujen ja muiden palvelujen erillisen kirjanpidon pohjalta väitettä, jonka mukaan kilpailua rajoitetaan laittomasti muiden palvelujen alalla käyttämällä varatuista palveluista saatavia tuloja. Komissio tutkii tarvittaessa myös sitä, onko Saksan postialan monopolijärjestelmä ehdottoman tarpeellinen kattavien palvelujen tarjoamiseksi ottaen huomioon koti- ja ulkomaankirjeiden nykyiset hinnat. (1) EYVL L 15, 21.1.1998.